Ma laat seuntjie aan sy eie lot oor(Foto verskaf deur Rusa) Beamptes van Reaction Unit South Africa (Rusa) is Maandagmiddag na ŉ informele nedersetting in Canelands, KwaZulu-Natal, ontbied oor ŉ kind wat ŉ week gelede deur sy ma agtergelaat is. Met hul aankoms op die toneel het ŉ man verduidelik dat hy Saterdag op die kind afgekom het. Hy het in ŉ gemeenskaplike toilet lê en slaap. Inwoners in die gebied het gesê die kind se ma kom gereeld soontoe, maar hulle kon nie bevestig waar sy woon nie. Ander inwoners het gesê die ma het die kind verlede Maandag agtergelaat en sy het gesê sy is op pad na Ndwedwe om by haar kêrel te gaan kuier. Die seuntjie is na raming drie of vier jaar oud. Die gemeenskap het vir die kind gesorg terwyl hulle na sy ma gesoek het. Hulle het Rusa ontbied toe hulle haar nie in die hande kon kry nie. Volgens Rusa kan die kind nie enige inligting oor sy familie verskaf nie. Hy is na die Verulam-kinderwelsynvereniging geneem en word ondervra deur ŉ maatskaplike werker.